
	« Σειρά  Διαλέξεων Ανοικτού  Πανεπιστημίου  Κύπρου»   ( 4ος κύκλος )


	Διάλεξη

της Κύριας Ερευνήτριας του Τομέα Ελληνικής και Ρωμαϊκής Αρχαιότητας

του Ινστιτούτου Ιστορικών Ερευνών του Εθνικού Ιδρύματος Ερευνών

δρος Ευαγγελινής Μάρκου 
Νομισματικές και άλλες πηγές

για την ιστορία της αρχαϊκής και κλασικής Κύπρου

στο Σπίτι της Κύπρου


Με τη διάλεξη της Κύριας Ερευνήτριας του Τομέα Ελληνικής και Ρωμαϊκής Αρχαιότητας του Ινστιτούτου Ιστορικών Ερευνών του Εθνικού Ιδρύματος Ερευνών δρος Ευαγγελινής Μάρκου, με θέμα Νομισματικές και άλλες πηγές για την ιστορία της αρχαϊκής και κλασικής Κύπρου, συνεχίστηκε την Τετάρτη 4 Δεκεμβρίου 2019, στο Σπίτι της Κύπρου στην Αθήνα, ο 4ος κύκλος της «Σειράς Διαλέξεων Ανοικτού Πανεπιστημίου Κύπρου». 
Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος και αποτελεί μία σημαντική μορφωτική πρωτοβουλία που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, για την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, αλλά και άλλων θεμάτων γενικού ενδιαφέροντος, μέσω συντονισμένων πολιτιστικών και εκπαιδευτικών δράσεων, με στόχο την παροχή υψηλού επιπέδου επιμόρφωση για το ευρύτερο κοινό.

Χαιρετισμό απηύθυνε ο Αντιπρύτανης του Ανοικτού Πανεπιστημίου Κύπρου, Καθηγητής κ. Γιάννης Μανωλόπουλος ο οποίος, προλογίζοντας αναφέρθηκε στο σημαντικό ερευνητικό, διδακτικό  και  συγγραφικό έργο της δρος Μάρκου.
Στο πλαίσιο της διάλεξης, η ομιλήτρια επιχείρησε μια γενική εισαγωγή στην κυπριακή νομισματοκοπία και στην παραγωγή και κυκλοφορία των νομισματικών εκδόσεων των βασιλέων της Κύπρου, εστιάζοντας σε πτυχές της ιστορίας της Κύπρου των αρχαϊκών και κλασικών χρόνων που μας είναι καλύτερα (ή κατεξοχήν( γνωστές από τις νομισματικές μαρτυρίες.

Όπως επεσήμανε η δρ Μάρκου, «τα νομίσματα αποτελούν μια σημαντική  πρωτογενή πηγή για την ιστορία των πόλεων και των βασιλέων που τα εξέδωσαν. Στην Κύπρο των αρχαϊκών και κλασικών χρόνων, νόμισμα εκδίδουν αποκλειστικά οι βασιλείς. Η εικονογραφία διαφοροποιείται από βασίλειο σε βασίλειο και από βασιλέα σε βασιλέα, προσφέροντας (σε συνδυασμό με τις υπόλοιπες διαθέσιμες πρωτογενείς πηγές( πολύτιμες και συχνά μοναδικές πληροφορίες για πτυχές της ιστορίας, της θρησκείας και της οικονομικής πολιτικής των κυπριακών πόλεων βασιλείων». 
Μετά την ολοκλήρωση της διάλεξης ακολούθησε ανοικτή συζήτηση με τη συμμετοχή του ακροατηρίου, τον συντονισμό της οποίας ανέλαβε ο Αντιπρύτανης κ. Μανωλόπουλος. 

